Suurstofmasjien gee meisie nog 'n kans | Netwerk24
Elkeisa Jacobs en haar ma, Jacomina.
Wanneer haar maters sorgeloos buite speel, het sy nog altyd net na hulle met verlangende ogies gesit en kyk. Elkeisa Jacobs (11) ken niks anders nie. So jonk soos sy is, het sy aanvaar dat sy nooit saam met haar vriende sal kan rondhardloop of speletjies in die stofpaaie hier voor haar huis in die Sandsakkies, Dysselsdorp naby Oudtshoorn in die Klein-Karoo, speel nie.
Sedert die ouderdom van vyf jaar, is sy dag en nag vasgekluister aan 'n suurstofmasjien en dra sy 'n pypie deur haar neus. "Sy het grootgeword in die hospitaal, van kleins af. Sy was meer binne as buite die hospitaal – op 'n kol was sy nege maande lank aaneen daar," vertel haar ma, Jacomina Jacobs (36), in die gesin se eenvoudige vyfvertrekhuis waar ses mense woon.
Finansies is maar beroerd en die tengerige vrou vee nou en dan 'n traan weg – sy sukkel steeds om oor haar kind te praat sonder om emosioneel te raak. "Ek het twee ander kinders, en ek wil nie sê ek is liewer vir haar as vir hulle nie, maar ek het 'n soft spot vir haar. Sy is deur soveel dinge van babadae af."